ROZHODNUTIE KOMISIE
z 22. októbra 2007,
ktorým sa mení a dopĺňa rozhodnutie 2006/410/ES, ktorým sa stanovujú sumy podľa článku 10 ods. 2, článku 143d a článku 143e nariadenia Rady (ES) č. 1782/2003, ktoré sa poskytujú fondu EPFRV a ktoré sú k dispozícii na výdavky pre fond EPZF, a rozhodnutie 2006/636/ES, ktorým sa stanovuje ročné rozčlenenie čiastok podpory Spoločenstva pre rozvoj vidieka podľa členských štátov na obdobie od 1. januára 2007 do 31. decembra 2013
[oznámené pod číslom K(2007) 5106]
(2007/680/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (1), a najmä na jeho článok 12 ods. 2 a ods. 3,
so zreteľom na nariadenie Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (2), a najmä na jeho článok 69 ods. 4,
keďže:
(1)
V článku 4 ods. 1 nariadenia Rady (ES) č. 378/2007 z 27. marca 2007, ktorým sa stanovujú pravidlá dobrovoľnej modulácie priamych platieb ustanovených v nariadení (ES) č. 1782/2003, ktorým sa stanovujú spoločné pravidlá režimov priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov, a ktorým sa mení a dopĺňa nariadenie (ES) č. 1290/2005, sa ustanovuje, že Komisia stanoví čisté sumy vyplývajúce z uplatňovania dobrovoľnej modulácie, a že tieto sumy sa doplnia do ročného rozdelenia podľa členských štátov uvedeného v článku 69 odsekoch 4 a 5 nariadenia (ES) č. 1698/2005 vzťahujúceho sa na podporu Spoločenstva pre rozvoj vidieka.
(2)
V článku 12 nariadenia (ES) č. 1290/2005 sa ustanovuje, že Komisia stanoví sumy, ktoré sa podľa článku 4 ods. 1 nariadenia (ES) č. 378/2007, ako aj článku 10 ods. 2, článku 143d a článku 143e nariadenia Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov (3), dajú k dispozícii EPFRV, ako aj dostupný čistý zostatok pre výdavky fondu EPZF.
(3)
Sumy, ktoré sa majú dať k dispozícii fondu EPFRV, a dostupný čistý zostatok na výdavky EPZF treba určiť na základe maximálnych ročných súm príslušných pre rozpočtové roky 2007 - 2013.
(4)
V rozhodnutí Komisie 2006/410/ES (4) sa určili sumy vyplývajúce z uplatňovania znížení priamych platieb ustanovených v článku 10 ods. 2, článku 143d a článku 143e nariadenia (ES) č. 1782/2003, ktoré sa poskytujú Európskemu poľnohospodárskemu fondu pre rozvoj vidieka (EPFRV), ako aj dostupný čistý zostatok na výdavky Európskeho poľnohospodárskeho záručného fondu (EPZF), na rozpočtové roky 2007 až 2013.
(5)
V rozhodnutí Rady 2006/493/ES (5) sa stanovuje suma podpory Spoločenstva pre rozvoj vidieka na obdobie od 1. januára 2007 do 31. decembra 2013, jej ročné rozdelenie a minimálna čiastka, ktorá sa má sústrediť v oprávnených regiónoch podľa konvergenčného cieľa.
(6)
Rozhodnutím Komisie 2006/636/ES (6) sa stanovilo ročné rozčlenenie čiastok podpory Spoločenstva pre rozvoj vidieka podľa členských štátov na obdobie od 1. januára 2007 do 31. decembra 2013 vrátane sumy prevodov do EPFRV.
(7)
V dôsledku prijatia rozhodnutia Komisie 2007/679/ES z 22. októbra 2007, ktorým sa určujú čisté sumy vyplývajúce z uplatnenia nepovinnej modulácie v Spojenom kráľovstve na kalendárne roky 2007 - 2012 (7), v zmysle článku 4 ods. 1 nariadenia (ES) č. 378/2007, je vhodné prispôsobiť sumy dané k dispozícii EPFRV a pridať tieto sumy Spojenému kráľovstvu k ročnému rozdeleniu podpory Spoločenstva pre rozvoj vidieka.
(8)
Rozhodnutia 2006/410/ES a 2006/636/ES by sa preto mali zodpovedajúcim spôsobom zmeniť a doplniť,
PRIJALA TOTO ROZHODNUTIE:
Článok 1
Rozhodnutie 2006/410/ES sa mení a dopĺňa takto:
1.
Jediný článok sa nahrádza takto:
„Jediný článok
Sumy dané k dispozícii Európskemu poľnohospodárskemu fondu pre rozvoj vidieka (EPFRV) na rozpočtové roky 2007 - 2013 podľa ustanovení článku 10 ods. 2, článku 143d a článku 143e nariadenia (ES) č. 1782/2003 a článku 1 ods. 1 nariadenia (ES) č. 378/2007, ako aj dostupný čistý zostatok na výdavky Európskeho poľnohospodárskeho záručného fondu (EPZF) sa uvádzajú v prílohe k tomuto rozhodnutiu.“
2.
Príloha k rozhodnutiu sa nahrádza textom v prílohe I k tomuto rozhodnutiu.
Článok 2
V tabuľke uvedenej v prílohe k rozhodnutiu 2006/636/ES sa sumy týkajúce sa Spojeného kráľovstva a celkové sumy, ktoré sú výsledkom súčtu súm za jednotlivé členské štáty, nahrádzajú sumami, ktoré sa uvádzajú v prílohe II k tomuto rozhodnutiu.
Článok 3
Toto rozhodnutie sa uplatňuje od rozpočtového roku 2008.
Článok 4
Toto rozhodnutie je určené členským štátom.
V Bruseli 22. októbra 2007